Illum il-Kunsill adotta konklużjonijiet li jistabbilixxu prijoritajiet u linji gwida għall-kooperazzjoni tal-UE fil-qasam tal-ġlieda kontra t-theddid ibridu u t-tisħiħ tar-reżiljenza għal dan it-theddid, li jibnu fuq il-progress li sar f'dawn l-aħħar snin. It-theddid ibridu jirreferi għal firxa wiesgħa ta' metodi jew attivitajiet li jintużaw minn atturi ostili statali jew mhux statali b'mod koordinat li jkollhom fil-mira l-vulnerabbiltajiet ta' stati u istituzzjonijiet demokratiċi, filwaqt li jibqgħu taħt il-livell limitu ta' gwerra ddikjarata formalment. Xi eżempji jinkludu l-attakki ċibernetiċi, il-kampanji ta' interferenza u ta' diżinformazzjoni fl-elezzjonijiet, inkluż fuq il-midja soċjali. Il-konklużjonijiet jappellaw għal approċċ komprensiv lejn is-sigurtà għall-ġlieda kontra t-theddid ibridu , filwaqt li jkun hemm ħidma fis-setturi politiċi rilevanti kollha b'mod aktar strateġiku, koordinat u koerenti. Dawn jagħmlu parti mill-implimentazzjoni tal-Aġenda Strateġika tal-UE għall-2019–2024 li tappella għal approċċ komprensiv b'aktar kooperazzjoni, aktar koordinazzjoni, aktar riżorsi u aktar kapaċitajiet teknoloġiċi sabiex tiġi indirizzata din l-isfida. Ninsabu kuntenti ħafna bl-impenn qawwi tal-istati membri li jkomplu bl-isforzi biex jiġġieldu t-theddid ibridu u jsaħħu r-reżiljenza. Tali miżuri huma vitali biex tinbena sigurtà komprensiva għaċ-ċittadini tagħna. Għalkemm ir-responsabbiltà primarja f'dan il-qasam hija f'idejn l-istati membri, qed inħabbtu wiċċna ma' theddid komuni. Huwa essenzjali li nibnu l-għarfien u nikkoordinaw l-isforzi tagħna fl-oqsma kollha ta' politika. Tytti Tuppurainen, Ministru għall-Affarijiet Ewropej tal-Finlandja Fil-konklużjonijiet tiegħu, il-Kunsill jissottolinja l-ħtieġa li tkompli tiġi żviluppata l-kooperazzjoni ma' organizzazzjonijiet internazzjonali u pajjiżi sħab dwar it-tisħiħ tar-reżiljenza u l-ġlieda kontra t-theddid ibridu, b'mod partikolari l-kooperazzjoni UE-NATO u l-kooperazzjoni ma' pajjiżi fil-viċinat tal-UE. Sabiex tiġi żgurata l-koerenza ta' din il-ħidma, il-konklużjonijiet jappellaw għat-tisħiħ tar-reżiljenza kontra t-theddid ibridu f'oqsma ta' politika differenti , pereżempju fl-iżvilupp u l-użu ta' teknoloġiji ġodda u emerġenti, inkluż l-intelliġenza artifiċjali u t-tekniki tal-ġbir ta' data, u meta jiġi vvalutat l-impatt ta' investiment dirett barrani jew proposti leġislattivi futuri. Il-Kunsill jenfasizza wkoll l-importanza li tittejjeb kontinwament il-kooperazzjoni bejn l-awtoritajiet nazzjonali, kif ukoll l-istituzzjonijiet, il-korpi u l-aġenziji tal-UE, fir-rabta bejn is-sigurtà interna u dik esterna. Prijorità ewlenija hija l- protezzjoni tal-infrastruttura kritika nazzjonali u Ewropea kif ukoll il-funzjonijiet u s-servizzi li huma kruċjali għall-funzjonament tajjeb tal-istat, tal-ekonomija u tas-soċjetà. Il-Kunsill jenfasizza li din il-ħidma jeħtieġ li tqis, fost affarijiet oħra, l-interdipendenzi qawwija bejn il-funzjonijiet u s-servizzi kritiċi differenti, inkluż is-servizzi finanzjarji, u r-rwol ewlieni tas-settur privat. Sabiex tissaħħaħ il-protezzjoni ta' infrastruttura kritika b'importanza transkonfinali fl-UE, il-Kummissjoni hija mistiedna tikkonsulta mal-istati membri dwar għal reviżjoni tad-Direttiva 2008/114/KE għall-identifikazzjoni u d-deżinjazzjoni ta' infrastruttura kritika Ewropea kmieni fiċ-ċiklu leġislattiv il-ġdid. Fir-rigward tal- ġlieda kontra d-diżinformazzjoni , il-Kunsill ifakkar fl-importanza tal-implimentazzjoni kontinwa tal-Pjan ta' Azzjoni Kontra d-Diżinformazzjoni. Huwa jissottolinja l-ħtieġa għal riżorsi suffiċjenti għat-tliet Task Forces Stratcom (għal-Lvant, għall-Balkani tal-Punent, għan-Nofsinhar) tas-Servizz Ewropew għall-Azzjoni Esterna u jistieden lis-SEAE jivvaluta l-ħtiġijiet u l-possibbiltajiet għat-tisħiħ tal-ħidma ta' komunikazzjoni strateġika tiegħu f'żoni ġeografiċi oħra, bħall-Afrika sub-Saħarjana . Il-Kummissjoni u s-SEAE huma mħeġġa wkoll ikomplu jiżviluppaw, flimkien mal-istati membri, is-Sistema ta' Twissija Bikrija lejn pjattaforma komprensiva għall-kooperazzjoni, il-koordinazzjoni u l-iskambju ta' informazzjoni għall-istati membri u l-istituzzjonijiet tal-UE. Fir-rigward tal-pjattaformi tal-midja soċjali, il-Kummissjoni hija mistiedna tikkunsidra modi biex tkompli ssaħħaħ l-implimentazzjoni tal-Kodiċi ta' Prattika dwar id-Diżinformazzjoni , inkluż mekkaniżmi ta' infurzar possibbli Sabiex tissaħħaħ is-sigurtà tan-netwerks ta' informazzjoni u ta' komunikazzjoni u l-proċessi tat-teħid ta' deċiżjonijiet tal-UE, l-istituzzjonijiet, il-korpi u l-aġenziji tal-UE huma mistiedna jiżviluppaw u jimplimentaw sett komprensiv ta' miżuri biex jiġi miġġieled it-theddid ibridu u attivitajiet malizzjużi oħra. Il-konklużjonijiet ifakkru wkoll li l-isforzi biex jiġi miġġieled it-theddid ibridu jridu dejjem jirrispettaw id-drittijiet fundamentali , inkluż il-protezzjoni tad-data personali, il-libertà ta' espressjoni u informazzjoni u l-libertà ta' assoċjazzjoni, kif inkorporati fil-Karta tad-Drittijiet Fundamentali. Aqra t-test sħiħ tal-konklużjonijiet tal-Kunsill Attakki ċibernetiċi: il-Kunsill issa jista' jimponi sanzjonijiet (stqarrija għall-istampa, 17/05/2019) Żgurar ta' elezzjonijiet Ewropej liberi u ġusti: il-Kunsill jadotta konklużjonijiet (stqarrija għall-istampa, 19/02/2019) Rispons għal attivitajiet ċibernetiċi malizzjużi: il-Kunsill jadotta konklużjonijiet (stqarrija għall-istampa, 16/04/2018) Attakki ċibernetiċi: L-UE tinsab lesta li tirrispondi b'għadd ta' miżuri, inkluż sanzjonijiet (stqarrija għall-istampa, 19/06/2017) Ara l-paġna tal-laqgħa